แบงก์ทิสโก้ส่งบีอีพิเศษ 4 เดือนครึ่ง ดอกเบี้ย 3%
ธนาคารทิสโก้ขานรับดอกเบี้ยขาขึ้นต่อเนื่อง ส่ง บีอีพิเศษ อายุ 4 เดือนครึ่ง อัตราดอกเบี้ย 3% ต่อปี เสริมความมั่งคั่งลูกค้า เปิดขายตั้งแต่ 8-30 เม.ย. นี้
7 เม.ย. 2554

ธนาคารทิสโก้ขานรับดอกเบี้ยขาขึ้นต่อเนื่อง ส่ง บีอีพิเศษ อายุ 4 เดือนครึ่ง อัตราดอกเบี้ย 3% ต่อปี เสริมความมั่งคั่งลูกค้า เปิดขายตั้งแต่ 8-30 เม.ย. นี้
นายเมธา  ปิงสุทธิวงศ์  ผู้ช่วยกรรมการผู้จัดการใหญ่อาวุโส ธนาคารทิสโก้ เปิดเผยว่า  ด้วยความมุ่งมั่นของธนาคารที่ต้องการเป็นสถาบันการเงินที่ตอบโจทย์การสร้างความมั่งคั่ง (Wealth) ให้กับลูกค้าอย่างต่อเนื่อง ล่าสุดได้ออกผลิตภัณฑ์ "ตั๋วแลกเงินพิเศษ" (บีอี)  อายุ 4 เดือน 2 อาทิตย์ โดยให้อัตราดอกเบี้ยอยู่ที่ 3% ต่อปี สำหรับวงเงิน 5 แสน – 10 ล้านบาท ซึ่งถือว่าเป็นอัตราดอกเบี้ยระดับที่สูงมากเมื่อเทียบกับตั๋วแลกเงินทั่วไปในตลาด โดยจะเปิดขายตั้งแต่วันที่ 8 - 30 เม.ย.54 นี้ ที่ธนาคารทิสโก้ทุกสาขา  
โดยการออกบีอีพิเศษ 4 เดือนครึ่งในครั้งนี้ เพื่อเป็นการเพิ่มทางเลือกให้กับลูกค้าและบุคคลทั่วไป  ที่มองหาผลิตภัณฑ์ทางการเงินที่ให้ผลตอบแทนอยู่ในระดับที่น่าพึงพอใจ และมีอายุที่ไม่ยาวจนเกินไป  ทั้งนี้มีเงื่อนไขการรับดอกเบี้ยเมื่อครบกำหนดฝาก โดยนับระยะเวลา 4 เดือนครึ่งตั้งแต่วันที่ซื้อบีอี  และจะโอนดอกเบี้ยและเงินต้น เข้าบัญชีออมทรัพท์พิเศษ, ซุปเปอร์ออมทรัพย์ หรือบัญชีกระแสรายวันพิเศษของธนาคารทิสโก้ ตามที่ระบุไว้ ณ วันที่ซื้อบีอี
"เราประเมินว่าทิศทางอัตราดอกเบี้ยนโยบายในปีนี้น่าจะแตะระดับอยู่ที่ประมาณ 3 % ต่อปี ซึ่งการปรับขึ้นดังกล่าวจะเป็นแบบค่อยเป็นค่อยไป ดังนั้นผู้ที่มองหาการออมการลงทุน ไม่ควรมองผลิตภัณฑ์ที่ต้องล็อคเงินเกินกว่า 6 เดือน เพราะดอกเบี้ยอาจมีโอกาสปรับขึ้นอีก เราจึงออกบีอีพิเศษ 4 เดือนครึ่ง โดยให้ดอกเบี้ยถึง 3% ต่อปี ซึ่งเชื่อว่าเป็นอีกทางเลือกหนึ่งที่น่าสนใจสำหรับลูกค้า เนื่องจากอัตราดอกเบี้ยที่นำเสนอนั้นเป็นระดับที่สูงมาก และมีระยะเวลาในการลงทุนเพียง 4 เดือนครึ่งเท่านั้น ทำให้ไม่เสียโอกาสจากการลงทุนแต่อย่างใด"นายเมธากล่าว